Ego Hugo, archidiaconus Avalonensis et D. archipresbiter ejusdem loci, omnibus presentes litteras inspecturis, notum facimus quod cum Berteluns, filius domini Petri Fauquein de Chavanes, vellet ducere in uxorem Johannam, filiam defuncti Johannis de Villereto tali conditione: dicti Berteluns et Johanna remanserunt in manso et in tenantiis dicti defuncti J. ad dominium domini Renaudi de la Boicherace pertinentibus, quamvis post obitum dicti Renaudi ad capitulum Avalon. debeant devenire. Quod si in ipsos B. et J., jure servitutis vel alio aliquo modo, aliquid aliquis reclamaret, aut de dominio dicti Renaudi, dum viveret, vel dicti capituli exiret, contingeret in dicto manso cum tenamentis omnibus per sacramentum suum coram nobis corporaliter prestitum aliquid reclamare non possent, nec per se vel per alium, per dictum sacramentum, contra pauctiones ulterius non venirent, set dictus Renaudus, quamdiu viveret, possideret; post obitum, vero, suum, ad dictum capitulum pacifice remearet. Et si aliquid in terragio dicti Renaudi, vel dicti capituli, adquirerent, similiter dicto Renaudo vel capitulo remaneret. Hoc, autem, factum fuit, dicta Johanna extra avoeriam posita. In cujus rei testimonium, ad petitionem dictorum Berteluns et Johanne, presentes litteras tradidimus sigillatas. Auctum, anno Gratie Mº CCº XLº quinto, mense januario.